Matrikulante skryf eksamen in klaskamers ná brand | Netwerk24
Deur Werner Beukes 24 November 2018 08:28
Die skoolsaal is nou wel deur vlamme vernietig, maar dit het nie matrikulante daarvan weerhou om hul eindeksamen te skryf nie.
"Ons is trots op die feit dat die hoërskool alternatiewe planne in plek gehad en dat die voorval nie die eksamen ontwrig het nie. Selfs 'n brand bring nie dié skool van stryk nie," het Steve Mabona, woordvoerder van die Gautengse onderwysdepartement, Vrydag aan Netwerk24 gesê.
Mabona het verwys na 'n skoolsaal waarin die matrikulante hul eindeksamen skryf wat Donderdagaand by die Franklin Roosevelt High School in Johannesburg aan die brand geraak het.
"Onderwysers het Donderdagaand vlamme in die skoolsaal gesien, wat hulle toe met brandblussers probeer blus het. Die brandweer is ontbied en die brand is in bedwang gebring. Dit het egter weer opgevlam en na kamers langs die skoolsaal versprei. Eksamenvraestelle is egter nie in die brand, wat later heeltemal geblus is, vernietig nie," het Mabona gesê.